CELEX: 62019TN0562
Language: el
Date: 2019-08-14 00:00:00
Title: Υπόθεση T-562/19: Προσφυγή της 14ης Αυγούστου 2019 – Klein κατά Επιτροπής

7.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 337/18
            
         
      Προσφυγή της 14ης Αυγούστου 2019 – Klein κατά Επιτροπής
      (Υπόθεση T-562/19)
      (2019/C 337/18)
      Γλώσσα διαδικασίας: η γερμανική
      
         Διάδικοι
      
      
         Προσφεύγων: Christoph Klein (Großgmain, Αυστρία) (εκπρόσωπος: H. J. Ahlt, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να αναγνωρίσει ότι η Ευρωπαϊκή Επιτροπή παρέβη τις υποχρεώσεις της, καθότι στο πλαίσιο της κινηθείσας από τη Γερμανία, στις 7 Ιανουαρίου 1998, διαδικασίας ρήτρας διασφαλίσεως όσον αφορά το ιατροτεχνολογικό προϊόν «Broncho-Air» (εισπνευστήρας) με σήμανση CE επέδειξε αδράνεια και δεν εξέδωσε απόφαση σύμφωνα με το άρθρο 8, παράγραφος 2, της οδηγίας 93/42/ΕΟΚ (1)
                  
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι προσφυγής και κύρια επιχειρήματα
      
      Προς στήριξη της προσφυγής του, ο προσφεύγων προβάλλει επτά λόγους.
      
                  1.
               
               
                  Με τον πρώτο λόγο προβάλλεται ότι η Ευρωπαϊκή Επιτροπή παραβιάζει τις διατάξεις του άρθρου 8, παράγραφος 2, της οδηγίας 93/42/ΕΟΚ, καθότι από τις 7 Ιανουαρίου 1998 –ημερομηνία κατά την οποία κινήθηκε η διαδικασία ρήτρας διασφαλίσεως όσον αφορά το ιατροτεχνολογικό προϊόν με σήμανση CE «Broncho-Air»– δεν έλαβε απόφαση, ενώ δεν διέθετε σχετική διακριτική ευχέρεια.
               
            
                  2.
               
               
                  Με τον δεύτερο λόγο προβάλλεται ότι η Ευρωπαϊκή Επιτροπή, με την παράλειψή της να εκδώσει απόφαση (αδράνεια), παραβιάζει τις διατάξεις του άρθρου 34 ΣΛΕΕ και προσβάλλει το δικαίωμα θέσης σε ελεύθερη κυκλοφορία του ιατροτεχνολογικού προϊόντος «Broncho-Air».
               
            
                  3.
               
               
                  Με τον τρίτο λόγο προβάλλεται ότι η Ευρωπαϊκή Επιτροπή παραβιάζει το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), καθότι, παραλείποντας να εκδώσει απόφαση, στερεί από τον προσφεύγοντα το δικαίωμα δικαστικού ελέγχου της εν λόγω απόφασης και την άσκηση των δικαιωμάτων άμυνάς του ενώπιον του νόμιμου δικαστή, ήτοι του Δικαστηρίου.
               
            
                  4.
               
               
                  Με τον τέταρτο λόγο προβάλλεται ότι η Ευρωπαϊκή Επιτροπή παραβιάζει τις διατάξεις του άρθρου 41 του Χάρτη, καθότι μέχρι τούδε δεν έχει λάβει χώρα διαβούλευση με τα θιγόμενα από την εθνική απαγορευτική απόφαση μέρη και δεν ελήφθη απόφαση εντός ευλόγου προθεσμίας, παρά τις διαλαμβανόμενες στο άρθρο 8, παράγραφος 2, της οδηγίας 93/42/ΕΟΚ επιταγές του δικαίου της Ένωσης.
               
            
                  5.
               
               
                  Με τον πέμπτο λόγο προβάλλεται ότι η Ευρωπαϊκή Επιτροπή παραβιάζει με την αδράνειά της το κατοχυρωμένο στο άρθρο 17 του Χάρτη δικαίωμα ιδιοκτησίας του προσφεύγοντος, καθώς ο ίδιος δεν δύναται εξαιτίας του λόγου αυτού να θέσει σε ελεύθερη κυκλοφορία το προϊόν «Broncho-Air».
               
            
                  6.
               
               
                  Με τον έκτο λόγο προβάλλεται ότι η αδράνεια της Ευρωπαϊκής Επιτροπής συνιστά περαιτέρω παράβαση του άρθρου 20 του Χάρτη, ήτοι της αρχής της ισότητας έναντι του νόμου, καθότι σε ανάλογες περιπτώσεις έχει ληφθεί απόφαση. Τούτο συνεπάγεται επίσης και παραβίαση της αρχής της απαγόρευσης των διακρίσεων κατά το άρθρο 21 του Χάρτη.
               
            
                  7.
               
               
                  Με τον έβδομο λόγο προβάλλεται ότι, εξαιτίας της παράλειψης της Ευρωπαϊκής Επιτροπής να εκδώσει απόφαση, ο προσφεύγων στερείται εδώ και 20 έτη το δικαίωμα άσκησης του επαγγέλματος που επέλεξε ελεύθερα, ήτοι να εργάζεται ως εφευρέτης του εισπνευστήρα «Broncho-Air», πράγμα που συνιστά παράβαση των διατάξεων του άρθρου 15 του Χάρτη από την Ευρωπαϊκή Επιτροπή.
               
            
         (1)  Οδηγία 93/42/ΕΟΚ του Συμβουλίου, της 14ης Ιουνίου 1993, περί των ιατροτεχνολογικών προϊόντων (ΕΕ 1993, L 169, σ. 1).